Suhmhuset

Suhmhuset, også kjent som Høymagasinet, er et tidligere militært høymagasin ved Kalvskinnet i Trondheim som nå brukes av Vitenskapsmuseet for middelalderutstillinger. Bygningen regnes for å være en del av Militærbygningene på Kalvskinnet.

Bygningen ble oppført som militært høymagasin ved Elvegata 6 i 1880, hvor den erstattet to tidligere magasiner som begge ble ødelagt av brann. Det første Fouragemagasinet ble oppført i laftet tømmer i 1805, men dette bygget brant ned til grunne i november 1844. Den andre bygningen ble oppført i mur i 1847 og denne brant ned i juni 1880 med unntak av murverket. Bygget fra 1880 ble deretter oppført ved å benytte eksisterende murverk og ble påbygd i høyden, med nyromansk stil, saltak og buede porter. 

Bruker av bygget fra 1880-årene var Nordenfjeldske trænkompani. Etter andre verdenskrig ble bygningen benyttet som lager for Trøndelag ingeniørbataljon frem til 1977, da Vitenskapsmuseet tok over bygget. Bygningen ble ombygget innvendig i 1996 etter tegninger av arkitekt Nils Henrik Eggen. Den fikk deretter navnet Suhmhuset og er oppkalt etter historiker og kammerherre Peter Frederik Suhm (1728–1798), som var med på å grunnlegge Det Kongelige Norske Videnskabers Selskab. Suhmhuset benyttes i dag til Vitenskapsmuseets middelalderutstilling.

Referanser

Litteratur

Eksterne lenker 
 Wikioppføring av «Suhmhuset» hos Strinda historielag

NTNU Vitenskapsmuseet
Militære installasjoner i Trondheim
Kalvskinnet
Byggverk fullført i 1880
1880 i Norge